Előző este: Az állatoknak is szüksége van koplalásra a bódításos és altatásos vizsgálatokat megelőzően az esetleges komplikációk (félrenyelés, félrenyeléses tüdőgyulladás, fulladás…) megelőzésére. A szokásos esti etetésnek még nincs akadálya, de éjféltől nem szabad enni és inni kapniuk! Forró, nyári napokon a vizet elegendő, ha csak a rendelőbe érkezés előtt 1-2 órával vesszük el kedvencünk elől.
A kijáró macskákat éjszakára bent kell tartani! Ez azért szükséges, hogy megbizonyosodjunk arról, hogy sehol máshol nem találnak extra, rejtett táplálékot. (És azt is megakadályozhatjuk, hogy a hatodik érzéküket használva elrejtőzzenek a reggeli indulás előtt.)
A beavatkozás reggele: Kutyáknál ajánlott érkezés előtt még egy rövidebb sétát tenni, hogy lehetőséget adjunk nekik a kisebb/nagyobb dolgok elvégzésére. Amennyiben a kedvencünk jelenleg gyógyszeres kezelés alatt áll, akkor a szokásos reggeli adagot megkaphatja, hacsak másképp nem ítélte a kezelő állatorvosa. Ezeket eleség nélkül kell beadni! Ha a gyógyszer beadása kifejezetten eleséget igényel, kérjük, minden esetben kérje véleményünket a további teendőkről.
Fontos! Altatással járó beavatkozás előtt a rendelő udvarán található kutyaitatóból ne itassa meg Kedvencét, mivel teljes éhgyomorra szükséges érkeznie!